Papersnake/gushiwen huggingface dataset:
海珠寺
释今从（明代）

微茫云海一珠浮，中有仙家十二楼。红蓼斜连枫叶寺，绿榕低护木兰舟。

采芳客至昌华苑，拾翠人归花渡头。夕梵晨钟鸣底事，一蓑江上独夷犹。
满庭芳·微雨经宵
虞集（宋代）

微雨经宵，暖烟笼昼，相寻闲步堤沙。露桃风絮，香影傍乌纱。徙堤江楼最久，绮窗迥、翠拥双丫。轻鸥外，水村山郭，帆过泊谁家。
东华尘土，梦汉宫传蜡，隋树啼鸦。记当时携手，何处天涯。日暮清吟未足，听街鼓、催发香车。山翁醉，惊雷散雹，深夜未停挝。
浣溪沙
汪莘（宋代）

一曲清溪绕舍流。数间茅屋正宜秋，芙蓉灼灼出墙头。

元亮气高还作令，少陵形瘦不封侯。村醪闲饮两三瓯。
和张祜韵
林邵（宋代）

山中多白云，云气归如吞。目无尘埃污，耳足清净根。

僧归踏层径，鸟远迷孤村。来过人迹少，无客扫松门。
寄同年何安澜子澄昌化 其二
刘子章（清代）

交黎才部署，海色压城闉。气候烦调变，民情待扰驯。

放衙成吏隐，稽古得天真。此是澄清录，遥将寄故人。
清平乐
蒋春霖（清代）

琐窗朱户。夜定人初去。满院商声无觅处。梧叶堆中虫语。

微寒乍掩屏纱。西风孤怯灯花。不是悲秋泪少，如今住惯天涯。
自适
郭祥正（宋代）

积忧避纷谤，杜门甘贱贫。破屋败风雨，荒蹊绝车轮。

幸无尘坌集，静与凫雁邻。吾年半已过，空花眷馀春。

往来犹康庄，安用烦距欣。念此良自适，浩歌洗忧屯。
正月二日避客山中遇雪
邵宝（明代）

绮塍得雪净无尘，指点蓉湖别有津。北墅愿为西道久，青山争爱白头新。

出城避客事非急，入寺逢僧意却真。梅花折来放且未，东风吹手正频频。
韩江有感
丘逢甲（清代）

道是南风竟北风，敢将蹭蹬怨天公。
男儿要展回天策，都在千盘百折中。
幽寻
田文弨（清代）

幽抱挹山光，峰回僻径藏。人家三五树，湖口去来樯。

古寺少行路，乱溪流夕阳。裴回忘近远，空外野烟苍。
种竹
俞桂（宋代）

门前槐已长，庭内草自生。
所欠园中竹，多种渠几茎。
此君真可爱，非独王猷情。
有时吟咏暇，入园得闲行。
所幸笋萌出，次第阴可成。
□使神宇爽，渐觉眼界清。
最是秋雨夜，风来□□□。
风流子 醉中作
尤侗（清代）

吾生祈一梦，将进酒、结客少年场。愿贵比五官，芙蓉车盖，艳齐三妇，玳瑁钗梁，封侯事，建牙刑白马，挽箭射黄獐。

鼓吹归来，角巾辞去，拍肩泰华，濯足沧浪。

醒来都不是，看衣鹑马狗，两鬓秋霜。赢得一官孤竹，三径柴桑。

只宋玉招魂，偶逢神女，相如草赋，曾视君王。且向樽前醉也，长短歌行。
有女嫁贫夫次杜少陵新婚别韵
张萱（明代）

有女嫁贫夫，恩爱岂得长。子非倚市门，哀哀官舍傍。

昨日子入室，今宵泪满床。生计未及问，握别何忙忙。

枯荄无煖律，覆盆无朝阳。只身无弟兄，高堂无翁嫜。

嗟我十年前，岂不厚盖藏。一门九流移，剜肉代输将。

今子幸少艾，未言先断肠。子身值几何，且易白与黄。

持以偿县官，子请随人行。保我肌肤完，喜子娥眉扬。

吁嗟此生别，请留半幅裳。裹我胯下瘢，见裳如见妆。

一鸟已远飞，一鸟犹回翔。嗟嗟结发恩，永作参商望。
谢张师道广文见过二首
方回（元代）

曩读登科记，高标我已惊。
名如程子了，字是后山名。
可但于诗妙，终当以道鸣。
将无嫌落殖，亦许定交盟。
西氿夜行
程梦湘（清代）

日夕湖水清，苍茫月明里。水清不受月，月出见湖底。

遥山隐不不，微波空瀰瀰。星星渔火生，杳杳拿音起。

开帘向空绿，一碧见千里。空明溯流光，沿缘撷兰芷。

盈盈杳难即，临风怀彼美。
早行即事
林大春（明代）

碧雾涌诸峰，青虹绘林麓。一雨送新凉，郊原半膏沐。

晓来行路人，觌之自怡乐。平生泽物心，所至问民瘼。

但云穫有秋，室家愿始足。是时正西成，田畴尽收熟。

黄云被江干，清流灌幽木。悠悠白鹭飞，片片秋云落。

感此念所之，民命在司牧。禁闼故所恋，淮阳今不薄。

爰言谢同心，聊以慰空谷。
再游三峡赠文上人
释德洪（宋代）

肉身大士延平公，眉毛如雪声如钟。东坡醉眼亦多耳，信口呼作僧中龙。

坐令玉色烟峦里，晨钟暮鼓三千指。而今滑冷撼不应，青灯白塔临寒水。

上人谈笑有精色，闻是延平坐中客。紫霄峰下曾相逢，别来几何头已白。

地炉夜语寻前事，当日交游半生死。与君等是三眠蚕，浮世百年那免此。

我寻旧游聊自娱，忽然见君欢有馀。一笑且从吾所适，后会重来知有无。
别秀亭五首
方回（元代）

作郡说贫人肯信，屋今售矣亦无田。
囊中诗稿三千首，案上书无十二年。
马死尚难求别马，船归不过驾空船。
秀亭手种花如锦，回首春风一惘然。
题信州祥符寺
徐照（宋代）

冰溪清绝地，谁拟此身来。寺古逢僧老，山高见水回。

岩菲寒未拆，风霭复难开。塔下看碑石，因寻跨鹤台。
送朱伯海入京
陆文圭（元代）

燕黍寒生春未回，可堪早别故园梅。新丰斗酒马周去，京兆束书韩愈来。

赋就不须呈狗监，敕除先合拜鸾台。青云附骥非吾愿，自守书灯拨冷灰。
沁园春（寿俞紫薇）
洪咨夔（宋代）

诗不云乎，蒹葭苍苍，白露为霜。看高山乔木，青云老干，英华滋看，亦敛而藏。匠石操斤游林下，便一举采之充栋梁。须知道，是天将大任，翕处还张。

薇郎玉佩丁当。问何事午桥花竹庄。又星回岁换，腊残春浅，锦熏笼紫，栗玉杯黄。唤起东风，吹醒宿酒，把甲子从头重数将。明朝去，趁传柑宴近，满袖天香。
近买山范湾自营藏地与亡弟草塘君及外家墓茔
薛嵎（宋代）

依然且作住庵看，茆屋三间办不难。
户外莫容千驷马，客床唯置两蒲团。
深林藏虎风长怒，短木去门睡自安。
西北干戈犹未已，仙逢乐土度衰残。
题崔驸马宅
姚合（唐代）

心在林泉身在城，凤凰楼下得闲名。洞中见凿寻仙路，

月里犹烧煮药铛。数树异花皆敕赐，并竿修竹自天生。

诗人多说离君宅，不得青苔地上行。
怀新亭四首 其四
张嵲（宋代）

晚秧纷已及，中田日往还。适与好风会，植杖观前山。
清胜轩夜话
白玉蟾（宋代）

残灯结花满堂红，酒兴未已诗兴浓。
寒云蠹星锁翠空，一林幽竹夜呼风。
逸士倚楼啸玉龙，秋声泣露落梧桐。
把酒论文开心胸，墨甜相催话未终。
香篆飞蛇穿帘栊，邻鸡唤晓何处钟。
摩挲醉眼栏干东，茶铛无火召玉童。
五方帝
佚名（隋代）

帝宅震方，在德惟木。
宣仁赋和，大生□育。
祀法有虔，皇情允肃。
神之格思，报以介福。
秋日杂兴 其三
韩淲（宋代）

开轩散幽帙，今昔随所诣。何如彻名色，庶不涴声势。

抚几聊自怡，发牙易凋弊。安得同心人，相忘可忘世。
扬子二首
王安石（宋代）

道真沉溺九流浑，独泝颓波讨得源。
岁晚强颜天禄阁，只将奇字与人言。
偈颂六十八首 其二十
释法薰（宋代）

赵州老汉，心如檗，口如蜜。一埦粗茶，多虚少实。院主两眼眯𥊚，毕竟何曾得吃。
古断肠曲三十首 其二十六
周端臣（宋代）

蜂蝶飞飞春事忙，煖风池馆百花香。连花折得青梅子，怕触心酸不敢尝。
拟寒山寺 其四十九
释怀深（宋代）

人生如春花，能得几时好。朝吹与暮洗，朱颜变枯槁。

花落有时生，人老不复少。万事只令休，莫惹闲烦恼。
满江红 病中呈诸友
刘敏中（元代）

昼景清和，南风扇、葛衣未试。知又是、梅黄时候，麦秋天气。宝鸭又薰香篆小，绿阴生寂重门闭。有画梁双燕伴人愁，知人意。萤窗苦，貂蝉贵。穷与达，心如醉。个月来多病，不禁憔悴。讳疲怎谩衣带缓，怯眠却把窗儿倚。问阿谁、心绪正如今，还如此。
熙宁皇太后册宝三首
佚名（隋代）

皇帝降席，流云四开。
尧赵舜步，下蹑天阶。
恭授袜岫，翠旄裴回。
明明纯孝，鸿釐大来。
虎丘寺西小溪闲泛三绝 其二
皮日休（唐代）

绝壑秖怜白羽傲，穷溪唯觉锦鳞痴。更深尚有通樵处，或是秦人未可知。
题袁州东湖卢肇石
祖无择（宋代）

袁山之阳秀水侧，草覆遗基谁氏宅。
皆云子发其姓卢，往往文章名籍籍。
宅中旧物何所存，惟有嶙峋一区石。
阔才三尺高倍寻，久卧尘沙群瓦砾，
余心好异因独往，下马环观聊拂拭。
地表可见十二三，已足怪骇动魂魄。
呼工运锸壍其旁，挽以长絙百夫力。
杂然鼓譟登大车，恍尔如蒙巨灵擘。
选置东湖最佳处，四面澄波映天碧。
倚空突兀无与邻，顿觉亭台增气色。
弯环幽窦莫敢撢，恐有乖龙飞霹雳。
余尝南游到阳朔，众峰矗矗春筍植。
扪萝踏藓穷之遍，若此奇卓曾未识。
郡人奔走来如云，故老惊视复唧唧。
乃言此石遇真赏，屈指于今年二百。
沈埋旷代谁尔珍，一日光价逾荆璧。
嗟余束发大夫后，区区志尚惟孤直。
十年再谪非不穷，犹慕坚纯无改易。
如何故老不我愚，感物再三形叹息。
石不能言人有言，勿使他时重湮阨。
及第后春情
许浑（唐代）

世间得意是春风，散诞经过触处通。细摇柳脸牵长带，

慢撼桃株舞碎红。也从吹幌惊残梦，何处飘香别故丛。

犹以西都名下客，今年一月始相逢。
过客有赠达之金者达之作鲋鱼乞水急诗谨次韵
王安中（宋代）

李侯茫茫悲欲泣，人生岂能无缓急。晨炊米尽抱衾裯，富儿操金森壁立。

纵横文字对空虚，肝膈不同如燥湿。寒乡眼界太褊迫，名誉才高憎怨集。

诵书把盏九河悬，虽我亦惊追莫及。风雷会送横海鳣，跃上禹门过千级。

奈何自比辙中鲋，商歌感慨行人揖。鲋鱼不愿决西江，李侯所须惟粟粒。

肯捐一滴活波臣，客真义动修蛇蛰。得金遣客曾莫留，索我和篇何汲汲。

孤竹之管空桑琴，已矣今人听不入。
绣释迦像并十八罗汉赞 第十二那迦犀那尊者
释德洪（宋代）

苾刍捧塔，示空寂身。于菟对我，示心境真。手把宝书，而不展玩。

又示解空，文字不断。
元夕
韩琦（宋代）

万家灯火彻重闉，通夕熙然本顺民。谁道升平无可状，请观丰稔及兹辰。

月随游骑何曾动，莲嫁春风不是真。半病使君心未伏，欲驱歌吹逐香尘。
放船
敖陶孙（宋代）

柳边放船试南风，扬溪荷花能艳红。
一川云锦步不尽，我舟正艳繁香中。
午天无云青脉脉，枕舷哀歌醉脱帻。
更将绿叶穿碧筒，欲臣屈卮奴太白。
风前一笑玉尘横，蜻蜓侧翅潜鱼惊。
骑马遗人多内热，此叹勿语长安城。
须臾客醉船亦醉，信流一抹西村外。
翁媪负墙樵牧奔，拾薪供茶初不记。
还家鼻息撼四邻，阆风接梦疑非真。
清游何时记三人，臞庵与弟拙乡陈。
和李文思早秋五首 其四
邵雍（宋代）

池畔拖垂柳，栏边笑晚花。败荷倾弊盖，老桧露枯槎。

岁暮惊时态，年高惜物华。东陵风未替，解忆故园瓜。
建隆御楼三首
佚名（隋代）

高烟升太一，明祀过乾坤。
天仗回夙阙，皇兴入应门。
簪裳如雾集，车骑若云屯。
兆庶皆翅首，巍巍万乘尊。
次韵赵端明万花园
方岳（宋代）

和气能消塞上寒，却於边事颇相干。
酒旗歌鼓秋千外，新绿柔红又几般。
庆伯以二诗送别已而又辱同广声追送庆伯复有
赵蕃（宋代）

在昔歌诗义，尝关治乱音。
流传纵今体，陶写亦吾心。
未答论交作，还赓送别吟。
识君于此道，亦复用功深。
瑞鹤仙
赵闻礼（宋代）

客边情味恶。花漏远、春静风鸣凤铎。空梁燕泥落。映柔红微罥，海棠帘箔。愁钟恨角。怕催人、黄昏索寞。拥吟袍、凭暖阑干，醉怯冷香罗薄。

阿鹊。幽芳月淡，紫曲云昏，有人说著。名缰易缚。归鞭杳，误期约。记金泥卜昼，银屏娱夜，弹指匆匆恨错。为情多、搀尽芳春，带围瘦觉。
诗 其三
司马彪（魏晋）

秋节良可悲，百华咸萎落。堂前柳随风，疏林树萧索。
蓬莱客 赠吴庵师
马钰（金朝）

庵师急。庵师和尚迎仙客。迎仙客。香烟缭绕，把予眸隔。如麻观者难筹测。良缘共结功无溺。功无溺。龙华三会，熙熙消息。
老病六言十首呈竹溪 其十
刘克庄（宋代）

假合幻躯难靠，夭寿定数孰逃。屈子大招奚益，渊明自挽最高。
次韵和欧阳季默观书纪事之作
毕仲游（宋代）

欧阳季默年三十，处世虽艰心地吉。居于颓垣坏屋偪仄之巷，而有倜傥慷慨汪洋之美质。

高才横骛若飞走，横野腾山漫罝毕。吾懒居家病益生，絮帽蒙头造君室。

儿童惊窥前复后，笑我衰迟见风栗。升堂发箧数百纸，烂锦繁华照初日。

怒生风云与神会，怪走龙蛇堪股慄。奇踪虽在人已亡，今也源流苦萧瑟。

吾家绨囊亦三四，纵有名书未充实。妻孥饥饿谓无用，谇语如蛩常唧唧。

黄签青缥才数种，若比君家百无一。后会慇勤定若何，人生聚散胡能必。
对食戏咏
陆游（宋代）

瘿榼倾桑落，毫杯点雨前。
冰梨赬似颊，霜栗大如拳。
洗釜烹蔬甲，携鉏斸荀鞭。
余年只此是，切勿念腥膻。
圆明园应直四首 其三
何栻（清代）

双湖如镜净无尘，但觉湖光绕画轮。自是恩波分太液，柳枝莲叶也精神。
长夏久无雨酷暑佘素思朱书思两明府相访顷雨随至与澹归成韵投赠 其一
释今无（明代）

烈燄丛中嘶骏马，通身白汗做官人。爱君访我维舟处，一笑禅房尽是春。
宾阳八景 其一 宝水春涛
梁鱼（明代）

宝水环流几千丈，一渡春来一清漾。鸥依渔父睡晴沙，鱼嚼落花吹细浪。

白翻冻雪春水奔，绿浸垂杨夜添涨。何当借我洗干戈，黎庶都归衽席上。
良月二十一日郡庠置酒炉亭劳余出山且取子美何时一樽酒重与细论文分韵赋诗韵不以及就成十绝 其七
陈著（宋代）

草木味自同，樽酒欢相与。旧梦忽以醒，恍不知何所。
句 其二
周麟之（宋代）

醉倒不辞花面笑，诗成亲傍竹身题。
桃源忆故人·愁思俗态知多少
王丹桂（金朝）

愁思俗态知多少。萦绕谁能分晓。方欲强追言笑。翻复成忧恼。春花秋月虽然好。总被功名误了。才见儿童年少。又早容颜老。
游齐山 其一
湛若水（明代）

华山者了又齐山，始悟山山与性关。山水若无关涉处，如何山水得怡颜？
殢人娇 题扇头簪花美人
顾太清（清代）

香袅金猊，恰恰兰衾梦醒。卖花声、催人临镜。牡丹开矣，正燕巢初定。

妆台畔、慢把玉容重整。

鬓影蝉轻，眉痕翠凝。天作就、爱花心性。一枝斜插，与乌云相并。

添妩媚、信手簪来偏称。
酬吴教程丞
洪咨夔（宋代）

六花结阵护轻寒，缓带西风夹谷坛。
破竹正期多算胜，把萸何暇半酣看。
声驱黑祲千山卷，气摄黄河一夜乾。
识得天津裴度面，人心已作太山安。
木兰花慢
周密（宋代）

古今词家未能道者。”余时年少气锐，谓此人间景，余与子皆人间人，子能道，余顾不能道耶，冥搜六日而词成。成子惊赏敏妙，许放出一头地。异日霞翁见之曰：“语丽矣，如律未协何。”遂相与订正，阅数月而后定。是知词不难作，而难于改；语不难工，而难于协。翁往矣，赏音寂然。姑述其概，以寄余怀云

恰芳菲梦醒，漾残月、转湘帘。正翠崦收钟，彤墀放仗，台榭轻烟。东园。夜游乍散，听金壶、逗晓歇花签。宫柳微开露眼，小莺寂妒春眠。

冰奁。黛浅红鲜。临晓鉴、竞晨妍。怕误却佳期，宿妆旋整，忙上雕軿。都缘探芳起早，看堤边、早有已开船。薇帐残香泪蜡，有人病酒恹恹。
鞭春行
林光朝（宋代）

辘轳罥寒田雀饥，江梅落蛀兔脚肥。
枯肠一夜转双毂，眼光吹上虾蟆衣。
岩腹新晴山鬼哭，女娲坟外春风归。
茧村纸帘大如蓆，拆拆藜杖金雀飞。
句
钱惟演（宋代）

沃野桑麻涵细雨，严城鼓角送斜阳。
投李珦庙三首 其二
张芝（宋代）

轧轧橹声离远浦，萧萧帆影落寒涛。殷勤滴酒陈佳果，将此深心慰寂寥。
洞庭即事 其一
韦骧（宋代）

日车闪闪下山椒，风阵萧萧掠柳条。湖上晚秋天气爽，楼间极目客魂销。

湘妃哀怨冯谁听，楚屈英灵何处招。窃禄无田归未得，浪吟当此愧渔樵。
合肥何公桧部使者杨公潜古命予赋之
郭祥正（宋代）

合肥有老桧，得名自何公。何公何代人，名迹了莫穷。

高枝偃羽盖，低枝卧苍龙。盘根彻厚地，疏影落寒空。

荏苒九天碧，仍为烟雾濛。相传魏武帝，解甲休铁骢。

尝坐此桧下，吞吴未成功。至今晦暝夕，往往扬英风。

我公心好古，清标耸千峰。鉴赏挥巨笔，丹青孰为工。

璨璨发明玉，琤琤叩丝桐。谈笑走兵役，垣墙密泥封。

拂拭枯折干，一助春风融。愿回拔山力，移植明光宫。
马桥秋月
徐似道（宋代）

石梁横卧清溪曲，波光上下风吹绿。
海东推上月轮来，鳞龙吹吹浮寒玉。
昔人呼为饮马泉，至今饮者谁投钱。
吟余不觉露华重，桂花香堕绡衣寒。
题周丞相寿沙亭
项安世（宋代）

台星入轸照三湘，申画南云作寿乡。太始以来山色在，北流无尽水声长。

曾开皇极颁诸福，亲把鸿钧转八荒。却倚虚栏看平楚，野潢闲受济川航。
送陆侍御归淮南使府五韵（用年字）
刘禹锡（唐代）

江左重诗篇，陆生名久传。凤城来已熟，羊酪不嫌膻。

归路芙蓉府，离堂玳瑁筵。泰山呈腊雪，隋柳布新年。

曾忝扬州荐，因君达短笺。
西湖竹枝词六首 其二
宇文公谅（元代）

奴唱吴歌郎扣舷，明朝郎去有谁怜。恨杀吴山遮望眼，不见江头郎去船。
咏风戏作艳体
王夫之（明代）

约约轻云敛，匀匀晚气凉。不教留鸟梦，何处有花香。

绣幕鸳回翼，莲镫叶坠黄。窗摇三叠水，帘荡一波湘。

宝鸭纤丝乱，笺鸾密宇藏。低回穿药槛，幽悄度兰房。

结束舒袿带，萦纡绕紩囊。佩交情未许，芳袭妒何妨。

却扇从花笑，飘裾趁草长。微温聊竹坞，无影到银塘。

系臂蛛丝缠，当钗粉絮镶。蝶双愁易失，燕冷怯归忙。

匀汗乾珠琲，回襟漾水光。停凝怜瀫浪，端重笑垂杨。

暖阁扃金钥，鞦韆赛锦裳。暗尘禁冉冉，檐马错琅琅。

藤合摇阴碧，菱开漏镜霜。迟归贪柳影，密语间松簧。

绒缕穿针乱，花须斗草忘。闲情迷蕴藉，春思尽清狂。

卯酒消微醉，云鬟乱夕妆。知谁千里怨，帆影望归航。
玉楼春·红酥肯放琼苞碎
李清照（宋代）

红酥肯放琼苞碎。探著南枝开遍未。不知酝藉几多香，但见包藏无限意。
道人憔悴春窗底。闷损阑干愁不倚。要来小酌便来休，未必明朝风不起。
靖寓得翼堂族叔讣哭挽七绝二首 其一
张经畬（清代）

思君访我到沙滨，正值凉秋一味新。岂料江干分别后，飘然竟作玉楼人。
题自画兰为某夫人寿
王玉燕（清代）

砌草原从谢氏栽，清芬和露泛霜杯。人间春蕊开千遍，侍宴兰香夜甫回。
薄暮动弦歌
曹勋（宋代）

凉风生晚渚，碧草罗夕阴。
置酒高楼上，延月开灵襟。
穠妆映桃李，楚舞流清音。
金石间丝竹，逸响飞华林。
宾朋尽俊彦，然诺轻千金。
游侠事遐览，倜傥卑陆沉。
常恐芳菲歇，行乐乖寸心。
良时难再得，有酒须频斟。
严几道临帖卷子没盖七年矣感题
陈宝琛（清代）

吾友严几道，天才绝等伦。但论精八法，亦足废千人。

老病终邱首，溪山人战尘。可能持斗酒，沃酹橘花晨？
赠子常二首 其二
李昭玘（宋代）

本无机械亦非愚，自信沈冥与世疏。一段画图冬卧雪，平生乐事日翻书。

田园无暇供馀税，风雨何堪卷敝庐。笑杀贵人门下客，不逢此老曳长裾。
沿衡阳而下触目抚怀
曾丰（宋代）

湖深无敌岳无伦，流峙云胡各骏奔。水守以兼常下下，山□□分固尊尊。

苍梧蝼蚁慕虞舜，彭蠡鳣鲸切屈原。吾与大通合为一，有怀何必问乾坤。
敬赞月林观禅师
陈贵谦（宋代）

传得西林夜半长，解将铁笛逆风吹。
重重话堕全担荷，青出于蓝只自知。
秋日江馆喜弹琴羽人至
夏竦（宋代）

水馆凄清天一涯，喜逢仙盖驻灵芝。
烟霞初散海中会，风雨忽来江上期。
琴轸玉寒弹宿露，酒卮金暖对朝曦。
圮桥书在如相授，不独留侯是帝师。
嘉泰二年恭上太皇太后尊号八首
佚名（隋代）

侍中版奏，产外严中。
出自玉房，祥褕被躬。
我龙受之，祲威盛容。
皇帝圣孝，其光融融。
朔旦冬至摄职南郊，因书即事
权德舆（唐代）

大明南至庆天正，朔旦圆丘乐六成。文轨尽同尧历象，

斋祠忝备汉公卿。星辰列位祥光满，金石交音晓奏清。

更有观台称贺处，黄云捧日瑞升平。
幽兴 其一
金涓（元代）

回首红尘已息机，云山应不负心期。晚来散步清溪上，策杖长歌觅紫芝。
实弟以诗来督作会文又因太原侄寄声欲作不速
胡宏（宋代）

天道方愈怒，在人宜敬身。
望于经吏内，严自作工程。
代虞相挽杨参政二首 其二
王质（宋代）

道德平生足，功名岁晚成。挂冠方再表，负杖忽三声。

乐寿兼仁智，哀荣备死生。我家无故老，不忍见公倾。
五相
邵雍（宋代）

北巷通南陌，门连五相家。
水分池对岸，墙隔树交花。
次韵成季 其一
韩淲（宋代）

短短长长柳，红红白白梅。溪浮何处棹，山对别时杯。

春事还应尔，人情有是哉。却因嘉树底，浑见好花开。
次韵奉答印月潭讲师 其一
袁华（明代）

炯然摩尼殊，照彼圆觉海。万怪形靡逃，连城价可待。

夜光烛苍冥，历劫耿不改。上人心若珠，随方见五彩。

流通既无著，幻化焉能浼。勖尔崇令德，优游乐寿岂。
秋日燕古塘兰若分韵得入字
姚文奂（元代）

秋日上阑干，秋风下原隰。萍流三十年，岂不念乡邑。

归来南山下，故垄谋稍葺。一锡借招提，松光照书籍。

□□□□□，良朋偶云集。解襟纳新凉，开樽揽芳裛。

起处适自如，献酬不拜揖。于时发清豪，分韵纪雅什。

乐哉固无涯，所贵相讲习。西林趣鸣禽，翳翳景将入。
山涛
徐钧（宋代）

身心已逐竹林游，为国搜贤事却优。
持正拟官觇上意，事君可作不忠谋。
有感
方回（元代）

玩透羲爻未画前，今时天即古时天。
回空其庶亦其庶，轲死不传焉不传。
积愤淫伤诗未削，暗筹微婉史谁编。
继周百世民彝在，岂为兴亡有变迁。
折柳枝
施肩吾（唐代）

伤见路边杨柳春，一重折尽一重新。

今年还折去年处，不送去年离别人。
天昭御史家藏王朋梅画屡失而得
王鏊（明代）

烟云过眼真何有，每为征东转觉亲。剑化延平应有数，珠还合浦亦缘人。

棘猴技短心良苦，寒具年多迹未尘。记取长公菩萨记，不烦呵护借灵神。
长江潦水诗十二韵应制
吴伯宗（明代）

巴蜀已消雪，长江潦水浑。洪涛涵日月，巨浪浴乾坤。

回拥三山出，雄驱万马奔。大声如拔木，远势泻倾盆。

浩荡川原混，微茫岛屿蹲。漫漫连两岸，渺渺接千村。

毂转盘涡急，云蒸湿气屯。浮游多浴鹭，变化有溟鲲。

已足沾畴陇，还应赴海门。朝宗长不息，灌溉意常存。

惠泽流今古，阴阳顺晓昏。滔滔南国纪，永护九重尊。
寄仇仁近
方凤（宋代）

忆昔三浙湄，匆遽买舟訣。
大海涨波涛，排空银浪掣。
时方逢杪秋，凉风正凄绝。
况复婴沈疴，残喘一身孑。
落日古渡横，牵衣各呜咽。
尚期营归余，旋泛山阴雪。
讵料人事迁，芳春竟五阅。
宁无双鲤鱼，寒温叙曲折。
顾兹悲愤衷，未足陈一切。
阶前金凤花，当车行复辍。
阁上西湖光，可似旧澄澈。
盘谷寺恭依皇祖圣祖仁皇帝元韵
弘历（清代）

时巡行夏令，秋稔赖天恩。式阅田盘处，言瞻法海门。

璇题今尚焕，钗脚古称尊。敬识当年意，丰碑镇厚坤。
惆怅词
陈子壮（明代）

秋河黯淡月光斜，蜡烛分明泪绛纱。深树无媒引鹦鹉，错抛红豆入他家。
春光好·天初暖
欧阳炯（五代）

天初暖，日初长，好春光。万汇此时皆得意，竞芬芳。
笋迸苔钱嫩绿，花偎雪坞浓香。谁把金丝裁剪却，挂斜阳？
挽宁谷居士何公三首
何梦桂（宋代）

鼠绕枯藤啮未休，得如此老死何求。
翁逾八十媪黄发，孙见曾玄儿白头。
身世幅巾归趼室，岁时孟饭洒狐丘。
百年心事无人识，分付黄花满地秋。
送卢五方春分教端州
赵汝回（宋代）

柳南矫矫蛟龙骞，古诗古文高入天。奉试词场三十年，柳度夜夜魁星躔。

集英殿下听胪传，唱在第十众所冤。天岂恨汝月蚀篇，罚使独吟瘴海边。

中州近年栽木绵，春寒秋热气已偏。我心忧国身甚便，编排失手安足言。

敌窥淮汉蹂两川，君相不得高枕眠。古人度岭悲南迁，今人度岭如登仙。

端溪溪阔山无烟，长腰米白鲫鲩鲜。山媪采蕉蜑采蠙，羽檄不警徭赋蠲。

党碑诸贤昔往还，人士尽识洛水源。广文下马春风前，升堂讲书鼓鼘鼘。

远方朋来笈在肩，再拜愿预弟子贤。中庸大学玄又玄，商盘周诰非雕镌。

灯花两檐陈俎笾，一一口说手注篇。霜毫之笔云涛笺，墨香瓦滑不受研。

下岩古坑石柿填，千夫秉炬入戽泉。镵出一片紫玉砖，色如马肝鹆眼圆。

得之酬直不论钱，乍是对客寒无毡。
善权阅轩岩
沈辽（宋代）

古寺寄林丘，清泉高下流。山僧空自老，岩石不知秋。

龙去潭水白，猿吟枫树幽。轩前一楸局，谁与汝忘忧。
雨馀登避暑台
朱中楣（清代）

晚妆才罢试齐纨，夏木阴阴落照残。欲向层台窥远堞，偶飞疏雨染重峦。

湿云缓度莺声老，凉月还生燕语欢。共挹荷香思茗饮，轻风有意送梅酸。
夙驾迈皇邑 其一
祝允明（明代）

夙驾迈皇邑，奏计天子闱。命臣宰吴民，民淳幸成治。

君子闲礼教，细人勤耘耔。潢池徒涉境，亦幸免颠隮。

岁月可少假，当转瘠为肥。臣政报不欺，大君企鉴裁。
广陵词
胡承诺（清代）

高楼灯火拂残烟，翠袖吴姬弄管弦。弹罢连江寒雨曲，夜深人散广陵船。
送周介之学士通判定州
梅尧臣（宋代）

相公秉文武，视卒如婴儿。
今往佐其军，岂不重抚绥。
我有愚者佐，赠君临路岐。
相公居并州，拓土曾不疑。
羌戎起潜变，一旦覆我师。
我师无不勇，将吏实易之，
常抱雪耻志，此旨君所知。
兵家尤戒贪，持重养以威。
正当土门路，自昔屯虎貔。
朔朝及旨望，大校饫酒卮。
未若投单醪，共饮河水湄。
古人维其均，今人意参差。
临事欲之死，身往心已移。
上能同甘苦，下必同安危。
愿君因议论，兹语何难为。
主人故亭
王建（唐代）

主人昔专城，城南起高亭。贵与宾客游，工者夜不宁。

酒食宴圃人，栽接望早成。经年使家僮，远道求异英。

郡中暂闲暇，绕树引诸生。开泉浴山禽，为爱山中声。

世间事难保，一日各徂征。死生不相及，花落实方荣。

我来至此中，守吏非本名。重君昔为主，相与下马行。

旧岛日日摧，池水不复清。岂无后人赏，所贵手自营。

浇酒向所思，风起如有灵。此去不重来，重来伤我形。
赠天台相士
姚勉（宋代）

龙榜凤池俱细事，十年身到待何如。
问天乞取百年活，图得山中饱读书。
风琴赠选上人
释居简（宋代）

万籁甫消声，锵然忽自鸣。独宜风力小，双与月华清。

历历谐三叠，玲玲叶九成。宫商虽断续，何处不分明。
次韵史芝崖
陈著（宋代）

浮生真梦幻，看破已频频。
花柳春心古，乾坤世事新。
争芳多暖处，感旧独幽人。
宝重复珍重，清风明月身。
分水岭
陈淳（宋代）

宝贝山前去，琼瑶世界行。
蜡鞋穿瑟瑟，竹杖独铿铿。
冻色迫毛窍，寒光射眼睛。
酒亭何处认，速欲一壶倾。
夏日
朱熹（宋代）

凉气集幽树，清阴生广庭。偶兹憩烦燠，忽忆郊园行。

婉娩碧草滋，迢递玄蝉鸣。官曹且休暇，自适幽居情。
餐霜醒酒
杨万里（宋代）

宿酒朝来醉尚残，胸怀眊矂腹仍烦。
牡丹坛上栏干脚，自刮霜球衮舌端。
过臞庵
赵师鲁（宋代）

竹木清华处，林亭曲折开。
泉声经雨杂，石势学云颓。
留客煮新茗，敲泥启旧醅。
子猷去已久，信宿为谁来。
次韵教授喜雪 其一
韩淲（宋代）

腊前郊后丰年瑞，和气祥风帝所祈。吹作六花殊未已，酿成三白更何思。

列城黎庶穷无告，幽谷畸人饱可期。眼底玉溪真乐土，坐销愁叹合吟诗。
偈九首
释惟清（宋代）

古佛不到处，诸人共用。
诸人不到处，古佛同参。
同参共用如何显，种田博饭机非浅。
因思昔日老师言，三界本无何无免。
闻杜仪甫出台
戴复古（宋代）

台官关系重，用舍一何轻。
诸老多惭德，斯人有直声。
傥来视轩冕，归去即功名。
莫拜宽堂墓，伤心隔死生。
和伯父仲球立春即事二首
王之道（宋代）

怪得青腰稍霁威，却应缇室报飞灰。
摇风柳带缘冰重，破冻溪流与岸回。
群盗传闻湖外去，愁云准拟岁前开。
玉盘丝菜仿萧索，赖有诗筒日往来。
滨州道中四首
晁补之（宋代）

月堕孤村露合，日出高原雾开。
道逐故河西去，人将新雁南来。
瑞鹧鸪
柳永（宋代）

吴会风流。人烟好，高下水际山头。瑶台绛阙，依约蓬丘。

万井千头富庶，雄压十三州。触处青娥画舸，红粉朱楼。

方面委元侯。致讼简时丰，继日欢游。襦温裤暖，已扇民讴。

旦暮锋车命驾，重整济川舟。当恁时，沙堤路稳，归去难留。
赠陈商
李贺（唐代）

长安有男儿，二十心已朽。
楞伽堆案前，楚辞系肘后。
人生有穷堆，日暮聊饮酒。
只今道已塞，何必须白首？
凄凄陈述圣，披褐鉏俎豆。
学为尧舜文，时人责衰偶。
柴门车辙冻，日下榆影瘦。
黄昏访我来，苦节青阳皱。
太华五千仞，劈地抽森秀。
旁古无寸寻，一上戛牛斗。
公卿纵不怜，宁能锁吾口？
李生师太华，大坐看白昼。
逢霜作朴樕，得气为春柳。
礼节乃相去，憔悴如刍狗。
风雪直斋坛，墨组贯铜绶。
臣妾气态间，唯欲承箕帚。
天眼何时开，古剑庸一吼。
立秋前一日阴绿轩雨中燕集分韵
朱襄（清代）

折柬招邀在帝京，满城烟雨几时晴。门前马畏泥途滑，座上人夸暑气清。

云破檐花摇夕照，风回庭树作秋声。天涯投分能如此，应笑乘车戴笠盟。
张贞居神光楼看雨三首 其二
郑元祐（元代）

濛濛灵雨向东来，曙色轩窗面面开。为爱条风吹润绿，莫教人迹印苍苔。
后黄公庐 赠吴遂君
夏曾佑（清代）

朝朝伏案赋大狗，忽思出门跨疲驴。立谈遍国竟无有，时有鬼物相揶揄。

技穷仍自访吾子，狂谋谬算相嬉娱。须臾意尽计无出，入手幸有黄公卢。

饿鬼见脓大欢喜，况有臃肿之与居。一壶怡愉两壶笑，三壶喧虺四欷歔。

五壶骂座客尽散，兀然入梦忘登车。役夫脱籍履六合，哮吼跳掷皆诗书。

方持文字作大狱，忽然境界皆为虚。教堂呜钟拜磔鬼，壁虱列队如肥猪。

秋风无赖犯破席，绳床兀臬如舆图。嗟乎我醒得非此，人生觉梦那不殊。

嗟乎梦觉那不殊，然后孔丘代温真吾徒。
都下送僧归闽
释德洪（宋代）

汴水悠悠去不回，绿波垂柳眼初开。日边无意事迎送，海畔有山归去来。

白却人头忙日月，缁飘山衲乱风埃。此行若到忘情处，拂石猿声后夜哀。
楚宫怨二首·其一
李涉（唐代）

十二山晴花尽开，楚宫双阙对阳台。
细腰争舞君沉醉，白日秦兵天下来。
同朝天宫道士朝回口号（二首）
蒲庵禅师（明代）

午阴初转御桥湾，斋退从容出九关。
天上好风重送喜，銮舆明日幸钟山。
再题赵子固兰蕙卷二首 其一 兰
陈方（元代）

雪消云净墨池方，爱杀窗前叶叶长。祗为朝东春得早，风吹一夜紫苞香。
金陵
蔡槃（宋代）

六代帝王州，寒烟满石头。
星河天北转，江汉水东流。
步绝金莲雨，歌残玉树秋。
白头有渔父，犹说景阳楼。
送张师道杨寿祺二同年
苏辙（宋代）

故国多贤俊，登科并弟兄。
重来旧游处，两见近题名。
冉冉须堪旧，骎骎岁可惊。
孤辕已南向，疋马复西征。
入峡猿应苦，还荆雁已鸣。
喜従元帅幕，官职渐峥嵘。
冲卿席上得行字
王安石（宋代）

二年相值喜同声，并辔尘沙眼亦明。
新诏各从天上得，残樽同向月边倾。
已嗟後会欢难必，更想前官责尚轻。
黾勉敢忘君所勖，古人忧乐有违行。
松雪老人临王晋卿烟江叠嶂图歌
柳贯（元代）

君不见帝婿王家宝绘堂，山川发墨开洪荒。重江叠嶂诗作画，东坡留题云锦光。

又不见后身松雪斋中叟，伸纸临摹笔锋走。楼台缥缈出林坳，芦苇萧骚藏泽薮。

白云飞不尽青冥，百丈牵江入樊口。墨花照几射我眸，我为搴芳歌远游。

胸中是物有元气，世上何所无沧洲。我疑此叟犹未化，瞬息御气行九州。

五山四溟一觞豆，琐细弗遗囊楮收。故能援毫发天藻，不与俗工争丑好。

楚山云归楚水流，万里秋光如电扫。拈来关董散花禅，别出曹刘斲轮巧。

披图我作如是观，毛颖陶泓共闻道。呜呼相马亦相人，驽骀岂得同翔麟。

舍夫毛骨论形似，如此鉴赏焉能真。后来有问延祐脚，意索举似吾方歅。
送吕泽父
释宝昙（宋代）

姓名元自彻东都，旧日河南肯便疏。
利害总关天下事，聪明不惑枕中书。
花迎马首浑无赖，山似人情却有馀。
我亦西湖未归客，重来应得问何如。
无尽居士以峡州天宁见邀作此辞免六首 其三
释德洪（宋代）

四夷八蛮想风采，灶妇乳儿知姓名。寄语袖中调鼎手，未容扶杖独经行。
再书一绝
赵鼎（宋代）

吴九何如黄四娘，能令诗老醉颠狂。可怜去岁花前客，戎马尘埃两鬓霜。
岁晚苦寒
方干（唐代）

地气寒不畅，严风无定时。挑灯青烬少，呵笔尺书迟。

白兔没已久，晨鸡僵未知。伫看开圣历，喧煦立为期。
次韵昌甫并帖斯远五首 其五
韩淲（宋代）

煖翠浮岚不可摹，画师徒自费区区。吟边若解收拾得，始信丹青一笔无。
云根
周文璞（宋代）

云从会稽生，旦旦见伯禹。
听读山海经，成龙不成虎。
禹命云归山，可向蕺山去。
昂昂王内史，眉宇照今古。
常在此盘旋，深藏无处所。
王孙江海人，云根自栖翥。
招邀玉叶来，以石为伴侣。
既从衣上浮，只就茶里煮。
不入晋家池，肯作秦望雨。
两儒一支郎，不学世间语。
吴伧哦五字，坎壈酸涩苦。
并送山中人，约束云下取。
闻蝉
吴融（唐代）

夏在先催过，秋赊已被迎。自应人不会，莫道物无情。

木叶纵未落，鬓丝还易生。西风正相乱，休上夕阳城。
怡怡亭
王景云（宋代）

老年常聚首，兄弟共怡怡。
并坐间挥尘，交斟醒设巵。
双声频检韵，让道更敲棋。
自是天伦乐，嬉游似少时。
时人为二陆三张语
佚名（魏晋）

二陆入洛，三张减价。
金人捧露盘·楚宫闲
高观国（宋代）

楚宫闲，金成屋，玉为阑。断云梦、容易惊残。骊歌几叠，至今愁思容阳关。清音恨阻，抱哀筝、知为谁弹。年华晚，月华冷，霜华重，鬓华斑。也须念、闲损雕鞍。斜缄小字，锦江三十六鳞寒。此情天阔，正梅信、笛里关山。
雨后观新荷
包恢（宋代）

中夜平旦尔，净把天宇洗。
此时气之清，隐映如有体。
挹之莫可得，挥之不能靡。
外不隔毛发，内透彻心髓。
轻清孰为天，天也不离此。
因行过东湖，荷叶恰新美。
柔茎柄圆盖，嫩绿出清泚。
下承之浮萍，铺锦杂青紫。
洒洒无一尘，生意正济济。
欲辩已忘言，无声臭至矣。
南歌子·草色裙腰展
石孝友（宋代）

草色裙腰展，冰容水镜开。又还春事破寒来。一夜东风吹绽、後园梅。糯瓮篘香酿，熏炉续麝煤。休惊节物暗相催。赢取大家沈醉、探春杯。
访孟令不遇
毛滂（宋代）

扶病寻君君未归，添香应惹踏门衣。
东风未破桃花萼，雪压余英蝶乱飞。
送友人归江南
许棠（唐代）

皇州五更鼓，月落西南维。此时有行客，别我孤舟归。

上国身无主，下第诚可悲。
题吴氏旷远亭
仲并（宋代）

高人心迹喜双清，旷远幽亭谁与名。
檐外落花仍落絮，坐中倾国与倾城。
松声传壑风初急，帆影飘空浪未平。
不尽樽中今日醉，匆匆轻去得无情。
九日分韵得去字
彭龟年（宋代）

昔从招提游，岸柳擘新絮。
那知再到时，叶落满庭署。
争如青青松，寒暑了不与。
古干屈龙蛇，依然旧游处。
触物转多时，何以消百虑。
陶潜早解此，撒手赋归去。
纷纷世俗流，何用苦欢饫。
试问皎然师，茶香得谁助。
卜算子 寄内
向滈（宋代）

休逞一灵心，争甚闲言语。十一年间并枕时，没个牵情处。

四岁年言儿，七岁娇痴女。说与傍人也断肠，你自思量取。
宫词 其十八
赵佶（宋代）

承平皇族益繁昌，雁序天伦令德彰。此意绵长敦友爱，时时别殿宴亲王。
陈粹中再约重阳之集即不果赴以诗寄这二首
王洋（宋代）

九月南州菊未黄，年年长待饱经霜。
使君著意勤招客，催促离间日夜忙。
送砺岩洗马移家石公山次悔庵韵
韩菼（清代）

乍脱朝衫赋《遂初》，青螺一点卜幽居。菜根咬得当何肉，虫篆窥来半禹书。

吞却五湖无蒂芥，联将三益有樵渔。此时风月从吟弄，幸惠新诗并起予。
送雷贞一游南雍
王以悟（明代）

南雍名胜地，才子中州人。未睹行游处，悬知领趣真。

江澄千里月，风净万家尘。言氏孔门学，君须更问津。
鹧鸪
韦庄（唐代）

南禽无侣似相依，锦翅双双傍马飞。孤竹庙前啼暮雨，

汨罗祠畔吊残晖。秦人只解歌为曲，越女空能画作衣。

懊恼泽家非有恨，年年长忆凤城归。
桃花
林古度（清代）

几树桃花一色红，野人篱落见春风。种来无意看偏好，开到多春赏复空。

可奈蝶蜂群采处，亦闻鸡犬数声中。曾宜潘岳《闲居赋》，别有芳名自不同。
春秋战国门。颜回
周昙（唐代）

陋巷箪瓢困有年，是时端木饫腥膻。

宣尼行教何形迹，不肯分甘救子渊。
杂诗二首
王微（南北朝）

思妇临高台，长想凭华轩。
弄弦不成曲，哀歌送苦言。
箕帚留江介，良人处雁门。
讵忆无衣苦，但知狐白温。
日暗牛羊下，野雀满空园。
孟冬寒风起，东壁正中昏。
朱火独照人，抱景自愁怨。
谁知心思乱，所思不可论。
中兴歌
鲍照（南北朝）

白日照前窗。
玲珑绮罗中。
美人掩轻扇。
含思歌春风。
长干行·其一
李白（唐代）

妾发初覆额，折花门前剧。
郎骑竹马来，绕床弄青梅。
同居长干竹，两小无嫌猜。
十四为君妇，羞颜未尝开。
低头向暗壁，千唤不一回。
十五始展眉，愿同尘与灰。
常存抱柱信，岂上望夫台。
十六君远行，瞿塘滟滪堆。
五月不可触，猿声天上哀。(猿声 一作：猿鸣)
门前迟行迹，一一生绿苔。(迟 一作：旧)
苔深不能扫，落叶秋风早。
八月蝴蝶来，双飞西园草。(蝴蝶来 一作：蝴蝶黄)
感此伤妾心，坐愁红颜老。
早晚下三巴，预将书报家。
相迎不道远，直至长风沙。
太学试驾幸后苑观谷
李复（宋代）

禁籞开清晓，宸心喜豫游。鸣鸾迎霁日，嘉谷茂高秋。

秀颖晴光烂，雕舆睿鉴留。晨光照金粟，喜色动珠旒。

绿野勤农力，青编蔼帝猷。周人豳颂在，王业起耕畴。
林夫体中不佳而能不废翰墨且蒙以文轴见教其
李流谦（宋代）

瓠肥不必缘糠覈，倒床鼾睡掀四壁。
饭山诗好自应瘦，骑省赋四发先白。
公子翩翩钟鼎家，宜有骚人歌锦瑟。
数从癯儒弄文字，会令二竖喜投隙。
药裹关心始置之，往往呻吟出圭璧。
由来物理论根种，虎生则斑鹰则击。
浣肠濯胃固佳手，愈风却痁非此力。
东风吹园花正开，新禽向人语磔磔。
疾来相就破除之，万事可拚春可惜。
开寿寺壁记
吕午（宋代）

四顾云山满目前，却从此地得牛眠。问君此计何为早，且住人间五百年。
寿陈封君提学久升父也
王世贞（明代）

鹇袍鹤发雅相当，况有黄鸡谱寿章。谢院芝兰时自好，鲤庭桃李更谁强。

身偏四圣舒长日，地是三吴快乐乡。一盏一筹应莫厌，与君还醉十千场。
又题杨妃上马图
楼钥（宋代）

金鞍欲上故徐徐，想见华清被宠初。
后日延秋门下路，不应有暇作踟蹰。
偈颂一百零二首
释慧远（宋代）

托迹但知忘世故，栖芦何事不容闲。
已能蹑足龙门过，试把轮钩扬碧湾。
哭贝韬
杜荀鹤（唐代）

交朋来哭我来歌，喜傍山家葬荔萝。

四海十年人杀尽，似君埋少不埋多。
赋四相诗·礼部尚书门下侍郎平章事李岘
皇甫澈（唐代）

时来遇明圣，道济宁邦国。猗欤瑚琏器，竭我股肱力。
进贤黜不肖，错枉举诸直。宦官既却坐，权奸亦移职。
载践每若惊，三已无愠色。昭昭垂宪章，来世实作则。
零陵舟中
程世绳（清代）

九疑山接零陵近，深峒人家顶版猺。无日炎蒸长似夏，有时岚瘴望如潮。

溪沿旧号愚犹昔，竹染残痕泪未销。怪得白蘋洲畔客，几番回首自无聊。
题四供十六颂壁立石
成鹫（清代）

挺然直峙，中立不倚。晔晔紫芝，灵根崛起。
暮春仲良伯良世立过访中林有林同集 其二
李之世（明代）

片石枝林景最悭，多缘癖懒卧林间。径来看竹何妨入，偶尔逢林未许还。

水剩矶头堪条砚，月赊台畔半笼山。奚囊蜡屐从兹始，分付閒云莫掩关。
江月五首 其四
李纲（宋代）

四更山吐月，夜静月尤明。玉梳挂碧落，银汉自从横。

寥泬群动息，溪中有舟行。吾家渺何在，极目望江城。
送赵介之赴舂陵十首
彭龟年（宋代）

龃龉不足病，快意或为妖。
尤物亦移人，此念当永消。
书后村诗卷
张埴（宋代）

我看后村诗，未许后生到。
油然真意兴，流出好怀抱。
蜂蝶林中花，牛羊原上草。
孤村来午馌，小涧生新潦。
扶孙行更健，阻雨归不早。
买鱼船迸滩，畏虎樵争道。
客多待荷花，田少种粳稻。
林龙有造化，野鹤无烦恼。
中秋月到备，九日鞠上帽。
东舍帘酥鹏，西邻绩鬼貌。
剖开床头翁，浇沃腹中稿。
对灯舞僛僛，抚几歌浩浩。
明朝复何事，随意足幽讨。
墙下负暄宜，腊前得白好。
金穰心愿遂，木刻足迹扫。
此乐政无价，吾诗尤是宝。
清风百世下，持以见郊岛。
持以见郊岛，岂不一绝倒。
岂不一绝倒，来迎玉山老。
颂古一百二十一首 其十一
释宗杲（宋代）

若将此语定纲宗，孤负明招独眼龙。笑里忽分泥水路，方知千里共同风。
庐山道中
高翥（宋代）

沿路梅花管送迎，庐山初别雪初晴。
若无急事相驱役，有酒人家便不行。
和杨廷秀送行
陆九渊（宋代）

学粗知方耻为人，敢崇凶貌蚀诚真。
义难阿世非忘世，智不谋身岂误身。
逐遇宽恩犹得禄，归冲腊雪自生春。
君诗正似清风快，及我征帆故起苹。
木兰花慢（重午）
吕渭老（宋代）

对修篁万个，更疏雨、洗琅玕。望燕外晴丝，鸥边水叶，胡蝶成团。榴红劝人把酒，泛菖蒲、对客不成欢。金缕新番彩索，始知今岁衣宽。

年年。此日青楼，花缺处、倚阑干。记小扇清歌，蛮笺妙墨，不觉更残。可怜旧游似梦，向人人、未减一枝兰。纵有千金莫惜，大家沈醉花间。
即事，柬定西侯张侯服二首
张煌言（明代）

十载冰霜誓枕戈，岂应歧路转风波？和戎魏绛终当谬，结客燕丹恐亦讹！

剖竹已非秦郡县，分茅可是汉山河？孤臣独有干将在，紫气青雯自不磨。
游栖霞偕若衡兄作
任瑗（清代）

好穷奇绝境，特地上峰巅。瀑响三秋雨，松含六代烟。

山多皆拱寺，江远欲浮天。愁绝区中事，相留可判年。
送础尘至黄脊沙舟中复题三首 其一
陈恭尹（清代）

心似长条不自持，东风摇飏几千丝。六年舍下同吟地，一宿江头送远时。
贺新郎（菊）
黄升（宋代）

莫恨黄花瘦。正千林、风霜摇落，暮秋时候。晚节相看元不恶，暮暮东篱独秀。试揽结、幽香盈手。几劫修来方得到，与渊明、千载为知旧。同冷淡，比兰友。

柴桑心事君知否。把人间、功名富贵，付之尘垢。不肯折腰营口腹，一笑归欤五柳。怅此意、而今安有。若得风流如此老，也何妨、相对无杯酒。诗自可，了重九。
池上会心亭初成与客小饮
杨慎（明代）

故乡归未得，暇日且销忧。仙地那能缩，吾庐亦自幽。

垂杨覆锻沼，脩竹引觞流。桂白淮山晚，梨红张谷秋。

烟林平似织，云树郁如浮。即此堪招隐，无劳赋远游。
江城子 别樊山先天观道友
尹志平（元代）

先天欲别意沉吟。就清阴。散幽襟。酷暑全无，蚊蚋不相侵。清静安居堪久计，住一日，胜千金。此方道友果坚心。日相寻。演清音。访道崇真，通古更明今。九夏待予无以报，临去也，赠荒吟。
次张节推山字韵诗留其行
陈造（宋代）

粹学堂堂真有本，玄谈亹亹尽无间。
小回馀事入诗律，句法还能逼后山。
忆王孙·夏词
李重元（宋代）

风蒲猎猎小池塘，过雨荷花满院香，沉李浮瓜冰雪凉。竹方床，针线慵拈午梦长。
晚出西郊
白居易（唐代）

散吏闲如客，贫州冷似村。早凉湖北岸，残照郭西门。

懒镊从须白，休治任眼昏。老来何所用，少兴不多言。
雨夜独坐忆京中故人
姚莹（清代）

往日西山鸾鹤群，京华一去各纷纷。纵横浊酒燕关月，慷慨清纷楚国云。

每意飘飖思孺子，一时局度望宗文。而今独向蛮江里，细雨华镫坐夜分。
江路见杏花
陆游（宋代）

我行浣花村，红杏红於染，数树照南陂，一林藏北崦。
虽惭岭梅高，繁丽岂易贬。
雨丝飞复止，云叶低未敛；似嫌风日紧，护此燕脂点。
身闲得纵观，无语吾所歉。
六月十三日寿陈子徽太博十首以无官一身轻有
戴表元（宋代）

幽虫聒午枕，掩抑声千万。
风前以虚呜，蟋蟀最多怨。
我静乃得闻，一一来自献。
憧憧道傍子，与尔故相远。
暴雨初晴
王庭圭（宋代）

冯夷聒天夜椎鼓，尽驱群龙起行雨。阿香推出雷公车，恶风动行不周柱。

似闻帝坐清霞宫，号令群龙收恶风。便令万物有生意，虞渊取日当春空。
常州荐福琄老真赞
李之仪（宋代）

无形而袭人之鼻者同，不谋而同人之舌者名。名因同而及远，同因名而有声。

然则红梅老子固如是乎。投闇即闇，投明即明。随波逐浪，应物观形。

夫是之谓驴手佛脚，而真得无学于保宁者也。
凤凰台上忆吹箫 题瘗花图
归懋仪（清代）

芳草粘天，垂杨醮水，声声啼鴃催春。把玉人惊觉，镜里眉颦。

昨夜红窗风雨，知多少、堕溷飘茵。相怜甚，花真侬命，侬是花身。

纷纷。扫来还满，将红袖轻兜，不放沾尘。向水边林下，筑个花坟。

让与莺儿燕子，寒食候、好替招魂。湖山背，何人听来，悄揾啼痕。
赠王理曹
韩淲（宋代）

行遍山巅与水涯，南游何地说中华。故人又见君三世，薄宦休中我一家。

邂逅薰香因把酒，从容附火试煎茶。典刑文显谁能信，搔首疏梅看雪花。
京师为黄香号
佚名（魏晋）

天下无双，江夏黄童。
忆昔戏效韦郎
陈子升（明代）

故园尝竞海珠游，海气金银十二楼。霸主台边调叱拨，女郎花二出箜篌。

凤凰栖老邀琴挚，鸿鹄飞回对弈秋。此处寂寥空怅望，乾坤原是一沙鸥。
登洪崖桥与通端三首 其三
释德洪（宋代）

同到洪崖桥上，水光射著山寒。为君更吐妙语，乞与西山老端。
有寄
李洞（唐代）

爱酒耽棋田处士，弹琴咏史贾先生。

御沟临岸有云石，不见鹤来何处行。
擬古
田锡（宋代）

曲逆汉功臣，少年尝窘厄。
巷馆虽席门，轩车尽嘉客。
事魏言不从，说楚谋无获。
来归隆准公，罄伸图霸策。
绛灌竞生妬，讒非相见迫。
封金欲拂衣，将举鸾皇翮。
豁达英主心，信遇终无隔。
小节不掩名，勋庸自辉赫。
送刘生谈命
杨万里（宋代）

学兵先学策，谈命先谈格。
君看前辈富贵人，岂与寒士校日辰？
星家者流有刘子，进人退人若翻水。
谈何容昜验他年，却是直言差可喜。
题赠定光上人
白居易（唐代）

二十身出家，四十心离尘。得径入大道，乘此不退轮。

一坐十五入，林下秋复春。春花与秋气，不感无情人。

我来如有悟，潜以心照身。误落闻见中，忧喜伤形神。

安得遗耳目，冥然反天真。
鹤林寺
赵汝楳（宋代）

仙去当年寻旧迹，传来此日尚名山。
花开花落朝昏事，唯有春风岁岁闲。
送屠存博分教溧水
袁裒（元代）

海内文名三十年，青衫初映綵衣鲜。积薪未许论工拙，拾级那能较后先。

鳣舍谈经周礼乐，鹢舟临赋晋山川。春风无限分携意，目断杨花绿水边。
足病未愈
周孚（宋代）

旧岁元无几，馀殃尚复留。从谁缩地脉，空自怨天囚。

未有飞凫便，深怀得马忧。殷勤木上坐，与结百年游。
赠南丰宰赵虚斋二章 其二
利登（宋代）

有口宁食薇，有身宁衣褐。居然观八荒，独立招皓月。

清风亦知人，萧萧动幽樾。
哭何甥
释文珦（宋代）

秀颖出儒林，吾甥所得深。
良材竟难用，造物果何心。
身后远遗育，生前惜寸阴。
临棺一悲咤，万籁亦同音。
漫书
李彭（宋代）

欧峰秋色外，一上一回高。践华谁云险，扪参未觉劳。

云扉留野客，雾牖卧方袍。拄颊非吾事，何须似马曹。
饯高紫微视师黄冈
岳珂（宋代）

秋风九月边尘同，千艘夜下宫锦袍。
文章不特动蛮貊，要识金锦开六弢。
孙曹已矣等陈迹，唤起坡仙同赤壁。
喧阗笳鼓动地归，重把功名光采石。
绕佛阁 题雷约轩
赵芬（清代）

鹤林净土。香界结社，裙屐吟侣。三□东浒。欲疑遁迹、庐岑远公住。

粥鱼虾鼓。金粟影里，尘劫重数。瑶盏频注。笑它爱酒，柴桑唤难去。

忆昔弁峰顶，舌涌青莲留法炬。闻说俊游、携筇曾久伫。

想约践嬉春，来几新雨。世闻今古。问白业因缘，残衲能诉。

更浮图、一铃幽语。
偈颂七十八首
释正觉（宋代）

直下无窠窟，不用求奇特。
皓玉本无瑕，雕文丧君德。
嘲解十首
王迈（宋代）

西山名节太峥嵘，洪魏同时俱有声。
斥去不妨为宝庆，出来亦只做端平。
事师如子何为谄，植党旁人笑好名。
婺女谏官良解事，正邪辨析极分明。
舟行早起处州溪上
许及之（宋代）

溪容雾气扑清芬，野色微兼晓色分。樯表已迎山背日，缆端犹色石根云。

打头风信看来转，当面滩声语不闻。遥唤渔舟倦回首，人鸥那得更同群。
贻阎处士防卜居终南
储光羲（唐代）

春风摇杂树，言别还江汜。坚冰生绿潭，又客三千里。

兆梦唯颜色，悬情乃文史。涤耳贵清言，披欢迟玉趾。

秦城疑旧庐，伫立问焉如。稚子跪而说，还山将隐居。

竹林既深远，松宇复清虚。迹迥事多逸，心安趣有馀。

石门动高韵，草堂新著书。鶱飞久超绝，蹇足空踌躇。

犹有昔时意，望君当照车。驱车当六国，何以须潜默。

圣主常征贤，群公每举德。此时方独往，身志将何欲。

愿谢山中人，回车首归躅。
和洪秀才八首
胡寅（宋代）

于今闻议论，自昔际风猷。
劲柏君凌雪，衰蒲我望秋。
读书钦满腹，歌舞倦回眸。
岂但人称善，无惭马少游。
游下竺飞来峰和存了侄韵
阳枋（宋代）

嵯峨擅北高，幽静还西竺。
虎蹲石根奇，龙蟠藤蔓曲。
面横白水湖，背列浓岚谷。
鸟碎山逾空，起予诗不俗。
次韵子永见赠建除体
范成大（宋代）

建子玉杓直，黄昏月如霜。
除道启柴扃，客来巾履忙。
满炷寒缸启，共此书檠光。
平生卜邻愿，何意登我堂。
定交吾岂敢，南荣惭伯阳。
执手道古作，遗篇记河梁。
破窗风鸣悲，孤客多慨伤。
危肠不救饥，我诗安得昌。
成章类村歌，俣可侣牛羊。
收功翰墨薮，佩子谁能良？
开卷得雅音，玉銮导旗常。
闭户坐相念，雪深梅暗香。
咏钓台
潘畴（宋代）

不到危台久，重来恰十年。
壮怀今扫尽，遗象只依然。
老我从疏拙，微官合弃捐。
归来营钓艇，长此卧风烟。
偶题
徐逸（宋代）

病身郁屋等惊蛇，埃壒何堪举手遮。
四海知心是明月，一生结客得梅花。
风摇酒浪红鳞小，香暖歌云翠葆斜。
休问画桥西去路，要凭消遣旧生涯。
五彩结同心 答黄位北见饷姑苏酒浸杨梅
屈大均（明代）

包山始熟，玄墓初垂，炙得太湖全赤。载向闾门去，把三白，一一和枝深渍。

甜酸得酒皆成蜜，随十幅、蒲帆为客。玉颜好、尽生红晕，绝胜夏时鲜食。

炎洲荔枝谁敌。且莫教郁水，织绡人识。更有萧然白。

湘湖上，香共紫莼茎摘。烧春相伴方长命，看岁岁、丹砂容色。

愧满盘，火珠滴滴。欲报琼瑶无力。
赠从弟·其二
魏朝·刘桢（魏晋）

亭亭山上松，瑟瑟谷中风。
风声一何盛，松枝一何劲。
冰霜正惨凄，终岁常端正。
岂不罹凝寒？松柏有本性。
夏日双树园閒居檃括昔人成语作十绝句 其七
胡应麟（明代）

长啸临高台，白虹贯四野。龙泉与太阿，汝乃知我者。
题冶父山实际禅院
郭祥正（宋代）

虎兮弗食子，谁谓虎性恶。一见慈孝人，帖身不敢缚。

旧庐当绝巅，今寺据幽壑。人虎皆已非，断碑苍藓剥。
送琇上人
郑巢（唐代）

古殿焚香外，清羸坐石棱。茶烟开瓦雪，鹤迹上潭冰。

孤磬侵云动，灵山隔水登。白云归意远，旧寺在庐陵。
和王詹叔寄彭年四首
韩维（宋代）

一曲清琴满架书，万钟于我亦分铢。
他年欲作林泉计，为问山前有地无。
鹧鸪天
杨无咎（宋代）

休倩傍人为正冠。披襟散发最宜闲。水云况得平生趣，富贵何曾著眼看。

低拍棹，称鸣銮。一尊长向枕边安。夜深贪钓波间月，睡起知他日几竿。
送蔡冠卿知饶州
苏轼（宋代）

吾观蔡子与人游，掀豗笑语无不可。
平时倜傥不惊俗，临事迂阔乃过我。
横前坑阱众所畏，布路金珠谁不裹。
尔来变化惊何速，昔号刚强今亦颇。
邻君独守廷尉法，晚岁却理鄱阳柁。
莫嗟天骥逐羸牛，欲试良玉须猛火。
世事徐观真梦寐，人生不信长轗轲。
知君决狱有阴功，他日老人酬魏颗。
白华岩
俞掞（宋代）

风剪飞丝雨脚残，半山虚旷九秋寒。
洗开万里乾坤眼，更上苍岩顶上看。
凯歌 为壑相寿
张矩（宋代）

双阁护仙境，万壑渺清秋。台躔光动银汉，神秀孕公侯。

胸次千崖灏气，笔底三江流水，姓字桂香浮。十载洞庭月，今喜照扬州。

捧丹诏，升紫殿，建碧油。胡儿深避沙漠，铃阁飏轻裘。

点检召棠遗爱，酝酿潘舆喜色，英裔蔚文彪。整顿乾坤定，千岁侍宸旒。
感旧
余靖（宋代）

醉吟曾共倚江楼，秾艳清香万柄秋。
荡子再归时已暮，暮鸿惊散水悠悠。
句 其七
潘大临（宋代）

八字山头雁，武昌江上鱼。
开元观
陈岩（宋代）

坏道哀湍鬼火青，山间留得观冲名。
仙宫分置玄真像，想见开元旧太平。
赏春
姚合（唐代）

闲人祗是爱春光，迎得春来喜欲狂。买酒怕迟教走马，看花嫌欲自移床。

娇莺语足方离树，戏蝶飞高始过墙。颠倒醉眠三数日，人间百事不思量。
余自入山距出山五十五日竹屋青灯山阴杖屦忘其痴不了事矣随所赋录之得二十首 其二十 出山
徐瑞（宋代）

坐觉日月长，还疑宇宙隘。长啸出山来，如在太虚外。
孟子·要汤
陈普（宋代）

畎亩一身尧舜乐，幡然尧舜在君民。
别无鼎俎要汤具，为有华勋道在身。
晚登郡阁
韦应物（唐代）

怅然高阁望，已掩东城关。春风偏送柳，夜景欲沉山。
和人六绝 其二
虞俦（宋代）

江南二十四番风，浪蕊浮花一洗空。断送春归可无恨，酒垆谁复过黄公。
吴德夫侍郎挽诗 其二
韩淲（宋代）

不为盆盎浅，直欲挽狂澜。下士谦何假，崇师歉未安。

只今那复有，从昔信为难。见说清闲甚，无钱可盖棺。
题胶山寺壁
元掔（宋代）

岗头鹁鸠鸣，定欲唤晴雨。
驱车指东山，山下寺亦古。
道人双眼青，雪齿起柔语。
松回万壑风，落絮趁轻舞。
日薄咏归欤，扁舟在烟渚。
自寿
释居简（宋代）

燕雀生成日几何，技惭断断更无它。近来同岁人尤少，老去思亲泪更多。

无事关身惭素食，有心作佛笑凡科。思量大欠工夫在，更把馀生细濯磨。
寇攘之馀谷五斗才易一鸡衰老多病资血味以为养求之弗可得畜二母鸡自春抱育至夏百翼不减子美生理喜而有作
舒岳祥（宋代）

昔有尸乡翁，养鸡盖阡陌。累财千馀万，积微利自博。

子美居瀼西，此物尚百翮。作诗戒宗文，墙东树笼栅。

我今山居中，生理苦迫窄。衰年资食治，时有不速客。

海鱼不常储，溪蟹碎难擘。颇欲效两翁，字鸡供口食。

买得双伏雌，领以一赤帻。户外听约束，安能污案席。

剖坼五十卵，引哺渐开拆。从兹日生生，向秋益繁息。

麦云行刈黄，可得二十石。已知饼臛具，不假天边翼。

窃笑茅季伟，割烹惟一只。奉亲不及宾，资生拙无策。
寄方文蔚
徐庭翼（清代）

忆昔谈诗问道微，欣看桃李尽芳菲。从今一别春风帐，冉冉馀香犹在衣。
拔秧
梁绘（明代）

栽秧复拔秧，拔秧去恶草。恶草碍良苗，芟除故宜早。
乡人祷雨有应时寓乌石
邓深（宋代）

力穑乃有秋，斯言闻自古。
天时或不顺，人事亦安取。
今年问何或，常暘颇为苦。
大田纷拆裂，槁苗渴灌注。
井瓮走墟落，河车喧旦暮。
江溪近复涸，手足了无措。
祷旱急农夫，迓神击村鼓。
动以千百人，为此万一举。
烈日仍朝朝，乞灵空处处。
谁知天地回，正在顷刻许。
旱魃翻然收，丰隆激其怒。
真龙夺寂寞，商羊自鼓舞。
张盖作浓云，翻盆下甘雨。
剩水有平畴，旷原无焦土。
言功任鬼神，介我喜稷黍。
饱饭可预期，晚岁复何虑。
鸜声变愁叹，忧心成悦豫。
惟进对江村，所寓隘茅宇。
因循已半月，侵凌奈酷暑。
快此一日凉，美甚八珍具。
浇肠欠浊醪，钱兄寻酒户。
咏华林书院
王钦若（宋代）

文明尊北极，孝友播南昌。
礼法儿孙睦，雍和道路扬。
地灵浮喜气，山近接岚光。
投辖添宾榻，鸣鼙启食堂。
纸窗蒭酒响，竹径焙茶香。
克己甘藜藿，矜贫济稻粱。
时平安九族，家计庆千箱。
每听游僧说，神清鬓未霜。
雪中退朝与诸同舍登秘阁
刘攽（宋代）

密雪晦空曲，天作白玉京。都城百万家，漠漠浮云生。

束带听鸣鸡，谒帝开承明。脱身尘埃外，自觉肌骨轻。

归从诸仙子，笑语来蓬瀛。仰望策府高，天禄郁峥嵘。

步登云蜺表，俯视朝日晴。寒门杳无涯，珠宫联五城。

珍木比后凋，冥鸿亦同声。还因阊阖风，共此夷旷情。
二月晦日 其六
韩淲（宋代）

海棠初叶牡丹花，转觉衰颜一倍加。徙倚阑干问芳信，姚黄魏紫已萌芽。
太平天庆观题壁五首 其五
郭祥正（宋代）

听君弹别鹤，别鹤怨离索。何以动乾坤，六月秋霜落。
梁溪八咏 其八 濯缨亭
李纲（宋代）

画栋飞檐俯碧流，何时归去舣扁舟。不须更把尘缨濯，直取冠裳裂即休。
寄题南陵息亭蕖阁
梅尧臣（宋代）

竹里有清馆，寺中多藕花。
日光穿岸脚，水影射檐牙。
柱穴蜂归响，炉檀火过窊。
已知民讼息，漉酒费巾纱。
病起偶到复庵
陆游（宋代）

经旬羸卧怯登临，偶忆东庵试一寻。
新竹初成迷栈路，断云不散抱城阴。
陂池绿静龟鱼乐，亭馆苍凉草树深。
欲把一杯无奈嬾，病来触目动归心。
见梅
何应龙（宋代）

云绕前冈水绕村，忽惊空谷有佳人。
天寒日暮吹香去，尽是冰霜不是春。
换崔舍人
耿秉（宋代）

足蹑修门甫十年，惟余篇翰富流传。
横经趣得陈编外，草制雄夸落笔先。
争美冰衔尘不染，忍观华□□随迁。
忠输丹扆箴犹在，一鉴云亡共黯然。
跋兰亭考
杨长孺（宋代）

石更青白故兼新，字看由中总是真。
毕子一生三百纸，楼公四句几千春。
从来考古难题处，直到名流下笔亲。
奄有山阴多宝藏，草庵外面更无人。
九日与智叔鵰堂宴集夜归
陈师道（宋代）

鵰堂从昔有恶客，酒尽不去仍复索。
欲留歌舞尽客意，风雨和更作三厄。
佳辰难得客更难，我穷无酒为君欢。
只欲泥行过白下，万一帘疏见一斑。
风铃
胡朝颍（宋代）

风不能调碎玉声，宫商滥奏竟难名。
谁家稚女敲言响，一曲从头学不成。
别枢相
姜特立（宋代）

未冠鸡窗友，于今鹤发翁。
功名各自致，齿发略相同。
欲去情怀恶，临分礼意隆。
百年才一瞬，无惜寄诗筒。
宁浦书事六首
秦观（宋代）

挥汗读书不已，人皆怪我何求。
我岂更求荣达，日长聊以销忧。
病雁
陆游（宋代）

芦洲有病雁，雪霜摧羽翰，不辞道路远，置身湖海宽。
稻粱亦满目，鸣声自辛酸。
我正与此同，百忧双鬓残。
东归忽十载，四忝侍祠官。
虽云幸得饱，早夜不敢安。
乃知学者心，羞媿甚饥寒。
读我病雁篇，万锺均一箪。
过吴兴沈十二秀才
郯韶（元代）

游子经年别故乡，偶从春水泛沧浪。万行细柳迎归棹，几个黄鹂隔草堂。

北里缫车如雨响，东家煮酒入林香。沈郎阿母能强健，见说新来白发长。
九日饮酒会趣堂者十九人老者与焉既醒念不可以无诗因用赠林知常韵示诸友
王十朋（宋代）

我似杨雄贫嗜酒，笔作耕犁纸为亩。辛勤耕植三十年，往往糟醨罕濡口。

今年九日瓮盎空，谁馔先生荷诸友。衰颜迎醉生嫩红，馋腹随餐失饥吼。

菊花不上老人头，酒盏聊传此时手。文字饮韩嘉数子，礼法拘髡惟一斗。

衰翁兴尽辄先归，不待杯盘狼籍后。坐客高歌惊四邻，吾乡已在无何有。

明朝黄花亦不恶，俗眼无端自疏厚。酒醒聊记坐中人，有似平原凡十九。
过九岭
徐玑（宋代）

断岸横路水潺潺，行到山根又上山。
眼看别峰云雾起，不知身也在云间。
公馀漫兴
黄伯固（宋代）

蓼花秋水漫官衙，令尹情怀自一家。
退食小斋无俗事，閒呼童子问桑麻。
和子由柳湖久涸忽有水开元寺山茶旧无花今岁
苏轼（宋代）

太昊祠东铁墓西，一樽曾与子同携。
回瞻郡阁遥飞槛，北望樯竿半隐堤。
饭豆羹藜思两鹄，饮河噀水赖长霓。
如今胜事无人共，花下壶卢鸟劝提。
长明灯下石栏干，长共杉松斗岁寒。
叶厚有棱犀甲健，花深少态鹤头丹。
久陪方丈曼陀雨，羞对先生苜蓿盘。
雪里盛开知有意，明年开后更谁看。
句
令狐揆（宋代）

借书离近郭，冒雪渡寒溪。
予往来秦熙汧陇间不啻十数年时闻下里之歌远
李复（宋代）

蕃兵入市争卖田，汉人要田蕃无钱。
有田卖尽走蕃去，却引生羌来寇边。
郊居友人相访
崔道融（唐代）

柴门深掩古城秋，背郭缘溪一径幽。

不有小园新竹色，君来那肯暂淹留。
尚善再用韵访梅
李洪（宋代）

不惮诗催白发生，年年梅绽酷留情。
寒枝幻出横斜影，旧曲犹堪一再行。
越峤云霾春最早，西湖烟水梦尤清。
他年相望千山阻，公在銮坡我退耕。
上后乐刘先生左史十首用襄阳诗两句行藏坚晚
程公许（宋代）

千载嗣韩统，斯文谅关天。
字衮失所归，何以革其先。
陟屺有遗恨，琢石图方镌。
百拜涕绠縻，万一彤史传。
即事十首
方岳（宋代）

记得秋风此削瓜，偶遗子亦自成花。
生生造化无终极，但有根芽未可涯。
北牖洞
孙抗（宋代）

旧驻东方骑，因题北牖名。
来须风作御，去认斗为城。
日气晚方到，云收寒易生。
予心匪游衍，拱北振华缨。
长歌行
李白（唐代）

桃李待日开，荣华照当年。
东风动百物，草木尽欲言。
枯枝无丑叶，涸水吐清泉。
大力运天地，羲和无停鞭。
功名不早著，竹帛将何宣。
桃李务青春，谁能贳白日。
富贵与神仙，蹉跎成两失。
金石犹销铄，风霜无久质。
畏落日月后，强欢歌与酒。
秋霜不惜人，倏忽侵蒲柳。
寄员文饶屯田
文同（宋代）

英英文饶江汉士，何者天教丧眸子。
用心专一性转明，无所不知余两耳。
能为乐府胜张籍，暗诵史书过杜顗。
弃官新自荆渚归，万里逆风冲峡水。
峨峨全家载巨艑，坐卧吟诗满千纸。
自言从此生事足，可了芋栗及麻枲。
数椽旧屋蔽风雨，一榻萧然容隐几。
丘明国语浩如云，子夏门人纷若蚁。
向人问口夸舌在，道义文章吾岂已。
自知俗事无所观，便落双睛君亦喜。